ï»¿Jambazi  

Hapo zamani za kale, kulikuwa na wafanya  biashara waliokwenda kila mahali. Walisafiri  wakati wa musimu wa baridi na musimu wa  joto.  Walivuka milima, majangwa na misitu  wakiuza na kununua bidhaa.  Wafanya biashara hao waliwaogopa  majambazi, kwa hivyo walisafiri wakiwa  katika vikundi.  
Ilitokea kuwa mfanya biashara mmoja  hakuweza kupata kikundi cha kusafiri nacho,  kwa hivyo, alisafiri peke yake. Alikutana na  jambazi akawa na hofu.  Jambazi huyo alimwuliza, "Wewe ni nani?"  Alijibu, "Mimi ni mfanya biashara."  "Uko peke yako?"  "La! Marafiki zangu wako nyuma ingawa  sasa niko peke yangu," alijibu.  
Wakati huo, mfanya biashara mwingine  alikuja kutoka nyuma yao. Alijificha  akatazama kwa hofu jambazi yule akimwua  mfanya biashara wa kwanza na kumzika.  Aliwaza, "Nitaendeleaje na safari yangu?  Yaliyompata mwenzangu yatanipata mimi  pia." Aliogopa kuvuka akabaki mahali hapo  kwa muda.  Baadaye, aliwaza, "Siwezi kukaa hapa milele.  Lazima niendelee na safari yangu."  
Alipita mahali ambapo jambazi alikuwa  amemwua mfanya biashara wa kwanza.  Alifika kijijini akiwa amehuzunika sana.  Hakuweza kutabasamu wala kuzungumza  na watu.  Watu walimwuliza, "Ulikuwa mchangamfu,  lakini sasa umehuzunika. Kwa nini?"  "Nimechoka na ninahisi kiu," alisema.  
Alikaa hapo kijijini usiku wote. Siku iliyofuata,  aliendelea na safari yake.  Watu walizidi kumwuliza, "Unasumbuliwa na  nini?"  Mfanya biashara alijiuliza, "Je, niwaambie au  la?" Mwishowe, aliamua kuwaambia  yaliyompata mfanya biashara mwenzake.  
Alipomaliza kuwasimulia, wanakijiji walijua  kuwa jambazi alikuwa ametoka kijijini kwao.  Walisema, "Ni vibaya sana kitendo kama hiki  kutendeka hapa. Tutajaribu kujua aliyeuawa  ni nani."  Lakini, hawakusema jambo lolote kuhusu  jambazi aliyemwua mfanya biashara huyo.  
Mfanya biashara yule aliwaambia wanakijiji,  "Nilimuona mtu akizika maiti ya mtu  mwengine. Sikujua aliyezikwa alikuwa nani  wala jambazi alikuwa nani. Sitawahi kurudi  mahali hapa tena."  
Mfalme wa kijiji alisikia jinsi wafanya  biashara walikuwa wakiuawa na kuzikwa na  majambazi.  Alihuzunika. "Je, majambazi wanawezaje  kuwafanyia wafanya biashara hivi katika  milki yangu?"  Alitafuta njia ya kusuluhisha tatizo hilo.  "Nitawaalika watu wote katika sherehe kisha  nijaribu kuwashika majambazi hao."  
Mfalme alipendwa sana na watu wake.  Aliwaandalia sherehe wakulima, makasisi na  kila mtu kijijini. Wote walikula, wakanywa na  kujiburudisha.  Mfalme akasema, "Binti yangu ni mgonjwa.  Dawa pekee inayoweza kumponya ni ndimu  inayomea karibu na maji baridi yaliyo mbali  na wanapoishi binadamu. Kuna yeyote  anayeweza kuniletea ndimu hiyo?"  
Kila mtu aliwaza, "Je, nitaipata wapi ndimu  aina hiyo?"  Hawakusema chochote ila jambazi  alisimama haraka akasema, "Mheshimiwa,  nitakuletea ndimu hiyo, lakini nipe muda wa  wiki mbili."  
Jambazi alikwenda moja kwa moja mpaka  mahali alipomzika mfanya biashara  aliyemwua kwa sababu ndimu aliyotaka  mfalme ilimea hapo.  Alikimbilia kuipata kabla mtu mwingine  kufanya hivyo. Aliziweka ndimu mfukoni  halafu akakimbia kumpelekea mfalme.  
Baada ya kusubiri langoni kwa siku kadhaa,  alikubaliwa kumwona mfalme.  Alisema, "Niko tayari kutimiza mahitaji yako.  Nimekuletea ulichokitaka. Tafadhali  kipokee."  Mfalme alisema, "Nimefurahi umekileta  nilichotaka. Ningependa unipe tukiwa mbele  ya watu wengi."  
Mfalme aliwaita watu wote kutoka kijijini  kwenda katika ikulu.  Walipokuwa wanakula na kunywa, alisema,  "Mtu huyu ametimiza ahadi yake kama  mlivyosikia. Alisema ataleta tunda nililohitaji  na amelileta. Ningependa kupokea zawadi  hii kubwa mbele yenu nyote."  
Watu walifikiri kuwa jambazi angepata  zawadi ya pesa. Walimwonea wivu.  Walishangaa jinsi alipata matunda hayo ya  pekee.  Jambazi aliufungua mfuko wake ili kumpatia  mfalme ndimu mbili.  Alipozitoa mfukoni, zilikuwa ndimu mbili,  lakini alipomkabidhi mfalme, ziligeuka na  kuwa mafuvu mawili ya binadamu.  
Hili lilipofanyika, watu wote walikasirika,  naye jambazi akapigwa na butwaa.  Mfalme alitabasamu.  Kwa muda mrefu, alikuwa akitamani  kukomesha ujambazi katika ufalme wake.  Alitaka vitendo vyao viovu kujulikana kwa  kila mtu. Alikuwa akiomba Mola  amwonyeshe nani aliyekuwa jambazi.  
Siku hiyo, maombi yake yalijibiwa.  Alijua mtu huyo ndiye aliyekuwa muuaji.  Alitoa amri atiwe gerezani.  

You are free to download, copy, translate or adapt this story and use the illustrations as long as you attribute in the following way:  Jambazi  Author - DiresGebre-Meskel and Elizabeth Laird  Translation - Susan Kavaya  Illustration - Jacob Kono  Language - Kiswahili  Level - Read aloud  Â© African Storybook Initiative 2016  Creative Commons: Attribution 4.0  Source www.africanstorybook.org  Original source www.ethiopianfolktales.com 

Question: Mfalme aliandaa nini
Answer: Sherehe